## Pravilnik o dodjeli potpore ribarskim zadrugama u 2011. godini

### NN 104/2011 (13.9.2011.), Pravilnik o dodjeli potpore ribarskim zadrugama u 2011. godini

MINISTARSTVO POLJOPRIVREDE, RIBARSTVA I RURALNOG RAZVOJA

2113

Na temelju članka 23. stavka 7. Zakona o strukturnoj potpori i uređenju tržišta u ribarstvu (»Narodne novine« br. 153/09), ministar poljoprivrede, ribarstva i ruralnog razvoja donosi

PRAVILNIK

O DODJELI POTPORE RIBARSKIM ZADRUGAMA U 2011. GODINI

I. TEMELJNE ODREDBE

Članak 1.

Ovim se Pravilnikom propisuje način i uvjeti dodjele te visina iznosa potpore ribarskim zadrugama u 2011. godini.

Članak 2.

Pojmovi korišteni u ovome Pravilniku imaju sljedeće značenje:

1. Korisnik – ribarska zadruga priznata sukladno Pravilniku o ribarskim zadrugama (»Narodne novine« br. 48/10), a koja zadovoljava uvjete ovoga Pravilnika i Natječaja za dodjelu potpore ribarskim zadrugama u 2011. godini (u daljnjem tekstu: Natječaj) i kojoj je izdana Odluka o dodjeli potpore ribarskoj zadruzi i s kojom je sklopljen Ugovor o dodjeli potpore ribarskoj zadruzi (u daljnjem tekstu: Ugovor).

2. Ministar – čelnik središnjeg tijela državne uprave nadležnog za poslove ribarstva.

3. Ministarstvo – središnje tijelo državne uprave nadležno za poslove ribarstva.

4. Podnositelj – svaka fizička ili pravna osoba koja podnosi Prijavu na temelju Natječaja.

5. Projekt – cjelokupna, sveobuhvatna investicijska aktivnost nekog korisnika koja se sastoji od prihvatljivih i neprihvatljivih troškova.

6. Ulaganje – prihvatljivi trošak projekta za koji se traži dodjela potpore (u daljnjem tekstu: potpora).

Namjena i uvjeti dodjele potpore

Članak 3.

(1) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske u cilju sufinanciranja osnivanja, djelovanja i razvoja ribarskih zadruga.

(2) Potpora se dodjeljuje za sufinanciranje ulaganja koja su predmet ovoga Pravilnika i Natječaja, a prema financijskoj dokumentaciji za koje podnositelj nije koristio sredstva iz Državnog proračuna Republike Hrvatske ili drugih izvora financiranja.

(3) Iznimno od stavka 2. ovoga članka, potporu za isto ulaganje moguće je ostvariti iz različitih izvora financiranja pod uvjetom da ukupan iznos sufinanciranja ne prelazi postotak sufinanciranja definiran za pojedino ulaganje.

(4) Troškovi ulaganja za koje se traži potpora na temelju ovog Pravilnika i Natječaja moraju biti ostvareni u 2011. godini.

(5) Korisnik mora imati podmirene financijske obveze prema Državnom proračunu prije isplate dodijeljenih novčanih sredstava.

Neprihvatljivi troškovi

Članak 4.

(1) Neprihvatljivi troškovi projekta, za koji se ne može ostvariti potpora su:

a. porezi, uključujući porez na dodanu vrijednost,

b. carinske i uvozne pristojbe, i sve ostale naknade,

c. novčane kazne, financijske kazne i troškovi parničnog postupka,

d. bankovni troškovi, troškovi jamstava i slične naknade,

e. troškovi pretvaranja, naknade i tečajni troškovi vezani uz račune u drugim valutama,

f. plaćanja u naturi,

g. svi troškovi amortizacije i najma,

h. osnivački kapital,

i. troškovi nastali na temelju ugovora s trgovačkim društvima koja u svojom djelatnostima prema NKD-u imaju istovjetnu djelatnost ribarskim zadrugama.

(2) Ostali neprihvatljivi troškovi definirat će se Natječajem.

Mjere sufinanciranja

Članak 5.

Na temelju ovog Pravilnika, Ministarstvo će u 2011. godini raspisati Natječaj za sljedeće mjere:

1. Mjera 1.: Kupnja zemljišta;

2. Mjera 2.: Kupnja, izgradnja, dogradnja, adaptacija, modernizacija i opremanje objekata;

3. Mjera 3.: Kupnja opreme;

4. Mjera 4: Kupnja vozila-hladnjača i mehanizacije;

5. Mjera 5.: Plaća upravitelja ribarske zadruge i administrativne osobe zaposlene u ribarskoj zadruzi;

6. Mjera 6.: Osnivanje ribarske zadruge.

Najviši udjeli i iznosi potpore po mjerama i po korisniku

Članak 6.

(1) Najviši udio potpore po korisniku za Mjeru 1. i Mjeru 2. iznosi 90% vrijednosti ulaganja, a najviše do 400.000,00 kuna.

(2) Najviši udio potpore po korisniku za Mjeru 3. i Mjeru 4. iznosi 90% vrijednosti ulaganja, a najviše do 350.000,00 kuna.

(3) Najviši udio potpore po korisniku za Mjeru 5. iznosi za plaću upravitelja ribarske zadruge najviše do 65.000,00 kuna, a za plaću administrativne osobe do 35.000,00 kuna.

(4) Najviši udio potpore po korisniku za Mjeru 6. iznosi 50% vrijednosti ulaganja, a najviše 20.000,00 kuna.

(5) Najviši iznos ukupne potpore po korisniku može iznositi 800.000,00 kuna.

(6) Ukoliko je korisnik potpore ribarska zadruga priznata tijekom 2011. godine, potporu može ostvariti samo u okviru Mjere 6.

II. PROVEDBA NATJEČAJA

Opće odredbe

Članak 7.

(1) Ministarstvo provodi Natječaj sukladno proračunskim sredstvima predviđenim za tekuću godinu, a na temelju Odluke o raspoređivanju i korištenju sredstava namijenjenih za dodjelu novčanih sredstava, koju donosi ministar.

(2) Ministarstvo raspisuje Natječaj u roku od 10 dana od stupanja na snagu ovoga Pravilnika.

Prijava na Natječaj

Članak 8.

(1) Prijava se podnosi na temelju Natječaja.

(2) Natječaj se objavljuje u »Narodnim novinama« i na službenim web-stranicama Ministarstva, Uprave ribarstva (www.mps.hr/ribarstvo).

(3) Natječajem se određuje sljedeće:

a. predmet Natječaja,

b. uvjeti koje korisnici moraju zadovoljavati,

c. mjere za koje je raspisan Natječaj,

d. rokovi i uvjeti za podnošenje Prijava,

e. dinamika i način isplate potpore,

f. prihvatljivi i neprihvatljivi troškovi ulaganja,

g. kriteriji rangiranja Prijava,

h. potrebni Obrasci i dokumentacija koja čini Prijavu.

(4) Prijave se podnose na obrascu koji se nalazi u Prilogu I. koji je tiskan uz ovaj Pravilnik i čini njegov sastavni, zajedno s dokumentacijom propisanom u Natječaju, isključivo u tiskanom obliku, preporučenom poštom s povratnicom na adresu objavljenu u Natječaju.

Obrada Prijava

Članak 9.

(1) Prilikom administrativne obrade Prijava utvrđuje se pravovremenost, potpunost i udovoljavanje Prijave uvjetima propisanim ovim Pravilnikom i Natječajem.

(2) Za nepotpune, ali pravodobno podnesene Prijave izdaje se Zahtjev za dopunu kojim se od podnositelja traži dostavljanje dodatne dokumentacije ili ispravak potrebnih podataka.

(3) Podnositelj je dužan dostaviti dopunu preporučenom poštom s povratnicom u roku od 10 dana od dana zaprimanja Zahtjeva za dopunu.

(4) Potpune i pravovremeno dopunjene Prijave ulaze u daljnju obradu.

Rangiranje Prijava

Članak 10.

(1) Nakon obrade svake pristigle Prijave, utvrdit će se rang-lista Prijava, u padajućem nizu, sukladno kriterijima određenim u Natječaju.

(2) U slučaju da dvije ili više Prijava imaju isti broj bodova, izvršit će se rangiranje tih Prijava na temelju ranijeg datuma podnošenja potpune Prijave.

(3) Ukoliko dvije ili više Prijava imaju isti broj bodova i jednaki datum podnošenja potpune Prijave, provest će se postupak izvlačenja slučajnim odabirom, u prisutnosti javnog bilježnika.

(4) U slučaju odustajanja od Prijave od strane podnositelja Prijave, prva sljedeća Prijava prema rang – listi se uzima u obzir.

Odluka o dodjeli potpore ribarskoj zadruzi

Članak 11.

(1) Ministar će donijeti Odluku o dodjeli potpore ribarskoj zadruzi za podnositelje čije Prijave udovoljavaju uvjetima propisanim ovim Pravilnikom i Natječajem.

(2) Odluka iz stavka 1. ovoga članka sadrži naziv korisnika, namjenu potpore te točan udio i iznos odobrene potpore utvrđenih na temelju izračuna prihvatljivih troškova navedenih u Prijavi, a koji ne mogu biti veći od udjela ili iznosa određenih člankom 6. ovoga Pravilnika.

(3) Podnositelj čija Prijava udovoljava uvjetima propisanim ovim Pravilnikom i Natječajem, o tome će biti obaviješten pisanim putem u roku od 60 radnih dana od dana završetka Natječaja.

(4) Po zaprimanju Odluke iz stavka 1. ovoga članka, korisnik je dužan dostaviti potvrdu nadležne porezne uprave o nepostojanju duga prema državi. U suprotnom, smatrat će se da je korisnik odustao od Prijave.

Odluka o odbijanju Prijave

Članak 12.

(1) Podnositelj čija Prijava ne udovoljava uvjetima propisanim ovim Pravilnikom i Natječajem o tome će biti obaviješten pisanim putem u roku od 60 radnih dana od dana završetka Natječaja, Odlukom o odbijanju Prijave.

(2) Neudovoljavanje uvjetima u smislu stavka 1. ovog članka smatrat će se:

a. neispunjavanje uvjeta i kriterija propisanih ovim Pravilnikom i Natječajem,

b. namjerno davanje krivih podataka u Prijavi od strane podnositelja,

c. nepravovremeno podnesene prijave i nepravodobno i nepotpuno dopunjene Prijave.

(3) Odluka o odbijanju Prijave izdat će se i onim podnositeljima za koje, sukladno rang-listi iz članka 10. ovog Pravilnika, nije bilo dovoljno raspoloživih sredstava određenih Odlukom iz članka 7. ovog Pravilnika.

Ugovor o dodjeli potpore

Članak 13.

(1) Nakon donošenja Odluke o dodjeli potpore ribarskoj zadruzi, Ministarstvo i korisnik sklapaju Ugovor kojim se uređuju međusobna prava i obveze.

(2) Korisnik je dužan u roku od 10 dana od dana primitka Ugovora, Ministarstvu dostaviti dva potpisana primjerka Ugovora preporučenom pošiljkom s povratnicom.

(3) Ugovorom se minimalno uređuje:

a. točan udio i visina odobrene potpore;

b. namjena dodijeljene potpore;

c. dinamika i način isplate potpore;

d. obveza čuvanja dokumentacije koja se odnosi na projekt sljedećih pet (5) godina od datuma konačne isplate potpore;

e. obveza, način i rokovi postupanja s predmetom potpore;

f. način i postupak izvještavanja;

g. obveza korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obveza davanja na uvid cjelokupne dokumentacije vezane za ulaganje;

h. zabrana prekoračenja najvećeg dozvoljenog iznosa sufinanciranja sukladno članku 3. stavku 2. ovoga Pravilnika;

i. postupanje u slučaju nastupanja nepredviđenih okolnosti tijekom izvršenja Ugovora;

j. odredbe o raskidu Ugovora;

k. nadležni sud u slučaju spora.

(4) Ukoliko korisnik ne dostavi Ugovor, isključivo preporučenom pošiljkom s povratnicom u roku iz stavka 2. ovog članka smatrat će se da je odustao od sklapanja Ugovora.

Izmjene Ugovora

Članak 14.

(1) U slučaju potrebe za izmjenom Ugovora ili njegovog priloga, korisnik je obvezan zatražiti odobrenje promjena u obliku Zahtjeva za odobrenje promjena.

(2) Korisnik mora Zahtjev za odobrenje promjena dostaviti Ministarstvu najviše 30 dana od dana pojave događaja koji je izazvao promjene.

(3) Razlozi za odobrenje promjena su isključivo sljedeći:

a. viša sila,

b. promjene nastale kao posljedica potrebe za usklađivanjem sa zakonodavstvom,

c. situacija koja se nije mogla predvidjeti u trenutku ugovaranja (nemogućnost dobavljača da pruži usluge, nabavi robu ili izvede radove što iziskuje ili promjenu dobavljača ili prolongaciju roka izvršenja Ugovora, uvođenje nove tehnologije koja može znatno povećati učinkovitost projekta i sl.)

(4) Svi navedeni razlozi u stavku 3. ovoga članka moraju biti popraćeni odgovarajućom dokumentacijom koja dokazuje potrebe za promjenama.

(5) U slučaju zadovoljavanja uvjeta iz stavaka 3. i 4. ovoga članka Ministarstvo će odobriti izvođenje promjena o čemu će izvijestiti korisnika.

(6) U slučaju nezadovoljavanja uvjeta iz stavaka 3. i 4. ovoga članka, te ako tražene promjene utječu na prihvatljivost projekta i/ili ulaganja, Ministarstvo će odbiti Zahtjev za odobrenje promjena o čemu će izvijestiti korisnika.

(7) Ukoliko se odobrenim promjenama mijenja namjena dodijeljene potpore, Ministarstvo i korisnik će sklopiti Aneks Ugovora.

(8) Tijekom trajanja projekta moguće je sklopiti jedan Aneks Ugovora.

(9) Korisnik može započeti s izvršenjem projekta s promjenama nakon odobrenja promjena iz stavka 5. ovoga članka ili sklapanja Aneksa Ugovora iz stavka 8. ovoga članka.

(10) Ukoliko se utvrdi da je korisnik promjene izvršio bez odobrenja promjena iz stavka 5. ovoga članka ili sklapanja Aneksa Ugovora iz stavka 8. ovoga članka, Ugovor sklopljen s korisnikom se raskida.

Isplata i povrat potpore

Članak 15.

(1) Potpora se isplaćuje na račun korisnika, a sukladno odredbama Ugovora.

(2) Ministarstvo će Odlukom o povratu potpore od korisnika zahtijevati povrat u slučaju:

a. administrativne pogreške;

b. ukoliko se utvrdi da je korisnik nezakonito ostvario potporu;

c. raskidanja Ugovora.

(3) Korisnik je dužan isplaćenu potporu vratiti u iznosu, na način i u roku određenim u Odluci o povratu potpore.

(4) Ukoliko korisnik nije postupio sukladno Odluci o povratu potpore, na iznos koji podliježe povratu se nakon isteka roka iz stavka 3. ovoga članka obračunava zakonska zatezna kamata.

(5) U slučaju nepoštivanja roka za povrat sredstava Ministarstvo će zatražiti zaštitu svojih prava putem nadležnog suda.

Povjerenstvo za odlučivanje o prigovorima

Članak 16.

(1) Odluke izdane sukladno ovome Pravilniku nisu upravni akti.

(2) Na donesene Odluke sukladno ovome Pravilniku podnositelj Prijave ili korisnik može uložiti prigovor Povjerenstvu za odlučivanje o prigovorima (u daljnjem tekstu: Povjerenstvo) u roku od 15 dana od dana primitka Odluke.

(3) Odluke po prigovorima su konačne.

(4) Ministar će rješenjem imenovati Povjerenstvo.

III. KONTROLA I NADZOR

Administrativna kontrola

Članak 17.

(1) Administrativnu kontrolu provodi Ministarstvo, a ona obuhvaća:

– obradu Prijava sukladno obrascima, kriterijima i mjerilima rangiranja propisanih ovim Pravilnikom i Natječajem,

– obradu Prijava sukladno službenim evidencijama i podacima Ministarstva,

– praćenje izvršenja predmeta Ugovora i provedbe odobrenih projekata.

(2) Ministarstvo vodi evidenciju svih zaprimljenih i odobrenih Prijava.

Kontrola na terenu

Članak 18.

(1) Kontrolu na terenu provodi Ministarstvo.

(2) Kontrola na terenu provodi se nakon isplate potpore, te sukladno odredbama Ugovora.

(3) Kontrolom na terenu mora biti obuhvaćeno najmanje 30% korisnika.

(4) Kada Ministarstvo kontrolom na terenu utvrdi nepravilnosti o tome će izvijestiti nadležnu inspekciju.

Objava korisnika

Članak 19.

Popis korisnika kojima je isplaćena potpora sukladno Ugovorima bit će objavljen na službenim internetskim stranicama Ministarstva, Uprave ribarstva (www.mps.hr/ribarstvo).

IV. ZAVRŠNE ODREDBE

Članak 20.

Ovaj Pravilnik stupa na snagu danom objave u »Narodnim novinama«.

Klasa: 011-02/11-01/149

Urbroj: 525-08-2-0342/11-1

Zagreb, 7. rujna 2011. godine

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

**PRILOG 1.**

![](dodatni/417045.jpg)

Pravilnik, NN 104/2011-2113